Llant-d tikta timaynutin deg wayen yerzan aɣanib di tmedyazt tatrart, anda amedyaz atrar yessemras deg usenfali-is udyiz aɣanib d leṣnaf-is, llan wid yessemrasen aɣanib usrid, am wakken i llan wid yessemrasen aɣanib arusrid. Deg uɣanib usrid ad d-naf imedyazen ssenfalayen srid, mebla ma yella-d useqdec n tzamulit d temsullest, izen yettaweḍ qbala s allaɣ n yimdanen. Ma d aɣanib arusrid d ṣṣenf anda ad d-naf imedyazen ssenfalayen s wudem arusrid s useqdec n tzamulit d temsullest d yiferdisen n tiɣunba, dagi izen ur d-yettili ara srid, yewɛer ɣef imeɣri akken ad-yegzu.